RAPPORT TAL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI L-Istrument għall-Kooperazzjoni dwar is-Sikurezza Nukleari - it-Tieni Rapport - Programmi ta' Azzjoni Annwali għall-2010 u 2011 /* COM/2012/0771 final */





WERREJ 1........... DAĦLA......................................................................................................................... 4 2........... L-IMPLIMENTAZZJONI TAL-INSC MILL-BENEFIĊJARJI.................................... 6 3........... L-implimentazzjoni tal-programmi ta' azzjoni annwali f' ċifri. 8 4........... KONKLUŻJONIJIET................................................................................................. 11 Sommarju Dan ir-rapport u d-dokument li jakkumpanjah jirrigwardaw il-Programmi ta’ Azzjoni Annwali (PAA) kollha tal-Istrument għall-Kooperazzjoni dwar is-Sikurezza Nukleari (INSC) mill-2007 ‘l hawn li kienu għadhom għaddejjin fl-2010 u l-2011. Huwa jiddeskrivi wkoll l-iżviluppi fir-rigward tal-PAA għall-2010 u l-2011. L-Istrument għall-Kooperazzjoni dwar is-Sikurezza Nukleari (INSC 2007-2013) daħal fis-seħħ fl-1 ta' Jannar 2007. L-għanijiet ewlenin tiegħu huma li jappoġġa l-promozzjoni ta’ sikurezza nukleari ta’ livell għoli, il-protezzjoni mir-radjazzjoni u l-applikazzjoni ta’ salvagwardji effiċjenti u effikaċi tal-materjal nukleari f’pajjiżi mhux fl-UE, madwar id-dinja. Fl-2010 u l-2011, il-programm INSC kompla bil-kooperazzjoni fis-sikurezza nukleari li kienet inizjata mal-pajjiżi tal-eks Unjoni Sovjetika taħt il-programm Tacis (Technical Assistance to the Commonwealth of Independent States) (ara l-Artikolu 18 tar-Rapport 2007-2009)[1], iżda li l-kopertura ġeografika tiegħu ġiet estiża biex issir globali. Il-Kummissjoni adottat il-Programm Indikattiv għall-2010-2011 u l-Programmi ta’ Azzjoni Annwali (PAA) għas-snin rispettivi filwaqt li kkunsidrat l-opinjoni tal-Kumitat għall-INSC. L-għanijiet ewlenin tal-INSC matul il-perjodu 2010-2011 kienu t-tisħiħ tal-awtoritajiet regolatorji fil-Pajjiżi Benefiċjarji, għall-promozzjoni ta’ kultura effettiva ta' sikurezza nukleari fil-livelli kollha u għat-titjib tas-sigurtà u l-ġestjoni responsabbli tal-fjuwil użat u tal-iskart radjuattiv. Il-kooperazzjoni fil-qasam tas-sikurezza nukleari kienet progressivament orjentata mill-ġdid lejn parteċipazzjoni akbar mal-awtoritajiet regolatorji nukleari ta’ pajjiżi terzi kif ukoll lejn il-ġestjoni tal-iskart radjuattiv u r-rimedju tas-siti. F'dan ir-rigward, għandhom ikunu enfasizzati l-isforzi kontinwi għar-rimedju tas-siti storiċi tal-minjieri u l-ipproċessar tal-uranju fl-Asja Ċentrali . Wara l-inċident ta’ Fukushima-Daiichi, il-Kummissjoni stiednet lill-pajjiżi koperti mill-Politika tal-Viċinat tal-UE biex jipparteċipaw fid-diskussjonijiet bil-għan li jiġu estiżi l-valutazzjonijiet globali tar-riskju u s-sikurezza ("stress tests") għat-tħaddim tal-impjanti tal-enerġija nukleari (NPPs), inkluża analiżi minn pari tar-rapporti nazzjonali, peress li tqies li xi wħud minn dawn il-pajjiżi jistgħu jibbenefikaw mill-kooperazzjoni mal-Kummissjoni, fil-qafas tal-INSC, fit-twettiq tal-eżerċizzju. L-Ukraina ddeċidiet li ssegwi l-istess skeda bħala dik għat-testijiet tal-istress fl-Unjoni Ewropea mingħajr il-ħtieġa ta’ appoġġ mill-INSC. L-Armenja talbet l-appoġġ tekniku biex twettaq it-testijiet, li ġie inkluż taħt il-Parti II tal-PAA tal-INSC għall-2011. L-iżviluppi ewlenin rigward il-kooperazzjoni u l-assistenza fis-sikurezza nukleari pprovduti taħt l-INSC fl-2010 u l-2011 huma deskritti fir-Rapport hawn taħt. Id-Dokument ta' Ħidma tal-Persunal tal-Kummissjoni li jakkumpanja dan ir-Rapport jipprovdi aktar dettalji dwar proġetti fil-Programmi ta’ Azzjoni mill-2007 sal-2011. 1. DAĦLA Dan ir-Rapport qed jiġi ppreżentat lill-Parlament Ewropew u lill-Kunsill, u huwa indirizzat lill-Kumitat Ekonomiku u Soċjali Ewropew u lill-Kumitat tar-Reġjuni, f'konformità mal-kundizzjonijiet ta' rappurtar stabbiliti fl-Artikolu 18 tar-Regolament tal-Kunsill (EURATOM) Nru 300/2007 tad-19 ta' Frar 2009 li jistabbilixxi Strument għall-Kooperazzjoni dwar is-Sikurezza Nukleari[2] li hawn taħt jissejjaħ ir-Regolament dwar l-INSC. Biex tindirizza t-tħassib dwar is-sikurezza mressqa mill-Istati Membri wara l-inċident ta' Chernobyl, fl-1991 il-Kummissjoni nediet il-komponent tas-sikurezza nukleari tal-programm TACIS. Bejn l-1991 u l-2006, aktar minn EUR 1,3 biljun ġew allokati għal proġetti ta' sikurezza nukleari. Mill-2007 ’l hawn, l-attivitajiet tal-UE fl-assistenza u l-kooperazzjoni għas-sikurezza nukleari komplew taħt l-Istrument għall-Kooperazzjoni dwar is-Sikurezza Nukleari (INSC)[3]. L-INSC introduċa għadd ta' bidliet notevoli fil-konfront mal-Programm ta' Sikurezza Nukleari TACIS. L-ewwel nett, il-kopertura ġeografika ma baqgħetx limitata għall-istati tal-eks Unjoni Sovjetika. Hija tapplika għal pajjiżi terzi madwar id-dinja. Dan jippermetti li l-esperjenza li kisbet il-Kummissjoni mill-programm TACIS[4] tintuża fi bnadi oħra sabiex tindirizza l-bżonnijiet ta' pajjiżi li qed jiżviluppaw, kif ukoll f'pajjiżi bi programmi stabbiliti ta' enerġija nukleari li jeħtieġu titjib fis-sikurezza nukleari, b'mod partikolari dawk li għandhom programmi nukleari li qed jespandu b'mod aċċelerat. Fl-2008, il-Kummissjoni ħabbret l-istrateġija wiesgħa tagħha f'Komunikazzjoni lill-Kunsill tal-UE u lill-Parlament[5]. Fid-dawl tal-bżonnijiet potenzjali għall-kooperazzjoni dinjija fis-sikurezza nukleari, il-Kunsill tal-UE ppropona sett ta' kriterji li jridu jiġu osservati meta jitqiesu proġetti ma' pajjiżi ġodda[6]. Il-Kummissjoni kkunsidrat dawn il-kriterji fl-istrateġija riveduta tagħha tal-INSC għall-2010-2013[7], li tinkludi wkoll prijoritajiet ġeografiċi. It-tieni, il-programm TACIS kien iffukat fuq l-assistenza għas-sikurezza nukleari inkluż, f'ħafna każijiet, il-forniment ta’ tagħmir ("hard assistance"), filwaqt li l-għan tal-INSC huwa t-tisħiħ tal-kooperazzjoni bil-ħsieb li tittejjeb is-sikurezza nukleari inkluż il-forniment ta' tagħmir f'għadd limitat ta' każijiet biss jew b’ebda forniment ta' tagħmir (“soft assistance”). Is-sieħba huma wkoll imħeġġa biex jassumu rwol aktar attiv fid-definizzjoni, il-ġestjoni u l-implimentazzjoni ta' dawn il-proġetti. Il-Kummissjoni se tkompli tippromwovi l-arranġamenti ta' kofinanzjament mal-organizzazzjonijiet imsieħba billi ġeneralment tipprovdi kontribuzzjonijiet in natura (persunal) u fi provvisti jew xogħlijiet (studji addizzjonali, xogħlijiet pubbliċi) fuq il-bażi ta’ pjani dettaljati ta' finanzjament a priori. It-tielet, il-kamp ta' applikazzjoni ġeografiku mkabbar tal-INSC, meta mqabbel mat-TACIS, żied il-bżonn għal kooperazzjoni u koordinazzjoni internazzjonali ta' azzjonijiet ma' donaturi oħra u l-Aġenzija Internazzjonali tal-Enerġija Atomika (IAEA). Dan ir-Rapport jipprovdi informazzjoni dwar il-Programmi ta' Azzjoni Annwali (PAA) għall-2010 u l-2011, inklużi l-proġetti approvati sal-aħħar tal-2011 u l-istatus tagħhom ta' implimentazzjoni sa nofs l-2012. Proġetti previsti taħt dawn il-PAA li għalihom il-proċedura tal-ikkuntrattar kienet għadha ma bdietx mhumiex imsemmija. Id-diffikultajiet inizjali fil-fażi tranżitorja minn TACIS għal INSC, primarjament minħabba dewmien biex il-pajjiżi sieħba jiffirmaw il-Ftehimiet ta' Finanzjament taħt il-format il-ġdid, sadanittant ġew solvuti, bl-eċċezzjoni tal-Federazzjoni Russa u l-Brażil. 2. L-IMPLIMENTAZZJONI TAL-INSC MILL-BENEFIĊJARJI Fl-Ukraina, l-INSC kompla jipprovdi appoġġ immirat lir-regolatur nukleari u lill-operatur tal-NPP fit-titjib tas-sikurezza nukleari. Dan kompla wkoll jipprovdi appoġġ għall-ġestjoni tal-iskart radjuattiv u salvagwardji nukleari b'mod ġenerali. L-Ukraina baqgħet il-benefiċjarju prinċipali tal-programm INSC. Iċ-Chernobyl Shelter Fund (CSF) rċieva fondi addizzjonali fl-2010 u L-2011 sabiex sal-2015 jiġi ffinalizzat il-Konfinament Ġdid Sigur. Fil-Federazzjoni Russa, il-proġetti li nbdew taħt il-programm TACIS komplew taħt l-INSC, imma l-ebda proġett ġdid ma kien possibbli minħabba li ma setax jintlaħaq ftehim dwar qafas xieraq ta' kooperazzjoni. Id-diskussjonijiet komplew jesploraw il-possibilitajiet biex jerġgħu jibdew l-attivitajiet b'ambitu mnaqqas, dan kien għalxejn. Fl-Armenja, ġew imnedija proġetti importanti li jikkonċernaw l-Impjant tal-Enerġija Nukleari ta’ Medzamor biex jindirizzaw kwistjonijiet urġenti ta' sikurezza waqt li l-impjant ikun qed jopera. Madankollu, il-Kummissjoni kompliet iżżomm il-pożizzjoni tagħha li l-impjant ma jistax jiġi aġġornat biex jilħaq l-istandards ta' sikurezza nukleari moderni u għalhekk għandu jingħalaq u ddekommissjonat mill-aktar fis possibbli. Il-proġetti pprovdew taħriġ għall-persunal, għajnuna lir-regolatur nukleari u żvilupp tal-istrateġija tal-ġestjoni tal-iskart bi tħejjija għal dekommissjonar fil-futur. Fil-Bjelorussja u l-Ġeorġja, il-kooperazzjoni kompliet bi proġetti relattivament żgħar li jappoġġjaw kemm ir-regolaturi nukleari tal-pajjiżi kif ukoll proġetti dwar il-ġestjoni tal-iskart radjuattiv fil-Ġeorġja. Fil-każ tal-Bjelorussja, seħħew xi diskussjonijiet biex tiżdied il-kooperazzjoni mar-regolatur sabiex jitjiebu l-kapaċitajiet tagħha b'antiċipazzjoni tal-bini ta' impjant tal-enerġija nukleari fil-pajjiż. Kien hemm qbil dwar proġett reġjonali bil-għan li jinħoloq qafas leġiżlattiv u regolatorju għar-rimedju ta’ siti storiċi tal-minjieri tal-uranju fl-Asja Ċentrali. Proġetti ta’ kooperazzjoni mal-Kirgiżistan, it-Taġikistan u l-Użbekistan huma mmirati lejn ir-rimedju ta' diversi siti storiċi tal-produzzjoni tal-uranju, u hemm proġett ta’ kooperazzjoni mal-Mongolja bil-ħsieb li jinħoloq qafas regolatorju għal minjieri tal-uranju u għal operazzjonijiet u taħriġ fl-estrazzjoni. Il-Programm ġie estiż għal pajjiżi ġodda fi tliet reġjuni: Pajjiżi koperti bil-Politika Ewropea tal-Viċinat: il-proġetti ta’ kooperazzjoni taħt l-INSC pprovdew appoġġ lir-regolaturi nukleari; proġetti tal-bini tal-kapaċità ġew varati fl-Eġittu, il-Ġordan u l-Marokk. Madankollu, avvenimenti politiċi (Rebbiegħa Għarbija), fost l-oħrajn, dewwmu l-proċess. Fl-Iraq ingħata bidu għal proġett biex jinbnew il-kapaċitajiet fid-dekummissjonar, fil-ġestjoni tas-sit u tal-iskart radjuattiv (taħt l-Istrument għall-Istabbiltà). Din il-ħidma se tiġi estiża, kif previst fil-PAA tal-2011, permezz ta' proġett biex jiġi stabbilit ir-rimi sikur ta’ skart radjuattiv minn diversi stallazzjonijiet nukleari li ingħalqu. Ix-Xlokk tal-Asja: Proġetti biex jingħata appoġġ lill-awtoritajiet regolatorji ġew approvati għall-Filippini (għadhom ma bdewx) u l-Vjetnam (bdew f'nofs l-2012). Proġett propost rigward il-Malasja ġie differit għall-PAA tal-2012. L-Amerika Latina: Fil-Brażil ġew varati proġetti flimkien mar-regolatur u l-operatur għas-sikurezza nukleari skont il-PAA tal-2009 u l-2010 (il-Ftehim Finanzjarju rigward il-proġett tal-operatur nukleari għall-Parti II tal-PAA tal-2010 ma kienx għadu ġie ffirmat mill-awtoritajiet Brażiljani sal-aħħar tal-2011 kif meħtieġ. Għadaqstant il-proġett kellu jitħassar). Ġew stabbiliti wkoll kuntatti mal-Messiku u l-Arġentina, u l-ewwel żjarat saru fl-2010. Għall-Messiku, ġie approvat proġett bħala appoġġ għar-regolatur nukleari kif ukoll proġett għall-iżvilupp ta’ politika u strateġija għall-ġestjoni tal-fjuwil użat u l-iskart radjuattiv taħt il-PAA tal-2010 u bdew fl-2012. Madankollu, s'issa, ma ntlaħaq l-ebda ftehim dwar il-possibbiltajiet għall-kooperazzjoni fis-sikurezza nukleari mal-Arġentina. Iċ-Ċina: proġett ta’ kooperazzjoni mal-Awtorità Regolatorja Nukleari Nazzjonali Ċiniża u t-TSO tagħha ġie approvat taħt il-PAA tal-2011. Dan huwa maħsub biex itejjeb ir-reġim tas-sikurezza regolatorja nukleari fiċ-Ċina skont standards rikonoxxuti internazzjonalment u l-aħjar prattiki, kif ukoll biex isaħħaħ l-istat ta’ tħejjija taċ-Ċina għal inċidenti gravi u biex jgħin tiġi żviluppata strateġija għall-ġestjoni ta’ skart radjoattiv u fjuwil nukleari użat. Il-kooperazzjoni mal-IAEA ġiet estiża sabiex tappoġġja attivitajiet tekniċi tematiċi fil-livell nazzjonali jew reġjonali. L-għan kien li jiġu żviluppati aktar il-kultura tas-sikurezza, il-bini tal-kapaċità tar-regolaturi, il-ġestjoni tal-iskart, ir-riċerka fis-sikurezza tar-reatturi u s-sikurezza sismika. Ingħata appoġġ finanzjarju sinifikanti lill-Fond ta' Protezzjoni ta' Chernobyl (CSF) u lill-Kont tas-Sikurezza Nukleari (NSA), ġestit mill-BERŻ f'isem il-pajjiżi donaturi. Ix-xogħolijiet ta’ stabbilizzazzjoni tal-protezzjoni attwali tal-unità 4 ta’ Chernobyl tlestew. Id-disinn tal-istruttura konfinanti ġdida u sikura (New Safe Confinement) kif ukoll it-tħejjija tas-sit fejn kellha tinbena kienu waslu biex jitlestew fil-perjodu ta’ rappurtar. F'Konferenza tad-Donaturi f'Kiev f'April 2011, li kienet tikkoinċidi mal-kommemorazzjonijiet tal-25 anniversarju tal-inċident ta' Chernobyl, ġew imwiegħda s-EUR 740 miljun meħtieġa biex jitlesta l-proġett. Il-proġetti l-kbar komplew jagħmlu progress skont l-ispiża u l-iskeda miftiehma fl-2010 u huwa previst li dawn jitlestew f’Ottubru 2015[8]. 3. L-implimentazzjoni tal-programmi ta' azzjoni annwali f' ċifri Ir-Regolament dwar l-INSC ġie adottat fid-19 ta' Frar 2007. L-Istrateġija 2007-2013 u l-ewwel Programm Indikattiv li jkopri l-2007-2009[9] ġew adottati mill-Kummissjoni fit-8 ta' Awissu 2007. Il-Programm Indikattiv għall-2010-2011 ġie approvat u adottat fl-2009[10]. Minħabba ż-żmien meħtieġ għall-adozzjoni tal-Programmi ta' Azzjoni, fuq bażi annwali, u l-perjodu twil ta' approvazzjoni mill-pajjiżi msieħba, l-implimentazzjoni ta' bosta proġetti taħt l-INSC nbdiet fl-2009 u l-implimentazzjoni ta' bosta proġetti taħt il-PAA tal-2010 u 2011 kellha tibda fl-2012. Programm ta' Azzjoni Annwali għall-2010 (PAA2010) L-allokazzjonijiet Il-PAA 2010 ġie ppreżentat f'żewġ partijiet: – Parti I – EUR 7,7 miljun[11] – Parti II – EUR 61,627 miljun[12] Implimentazzjoni - punti ewlenin sa nofs l-2012 Il-Ftehimiet ta’ Finanzjament li jikkonċernaw proġetti tal-Parti II tal-PAA 2010 ġew iffirmati kollha bl-eċċezzjoni ta' dak li jikkonċerna l-operatur Brażiljan (il-Brażil ma kkonkludiex il-Ftehim Finanzjarju sal-aħħar tal-2011 u tal-proġett rispettiv ġie kkanċellat). Proġetti tal-Parti I tal-PAA 2010 ma kinux jeħtieġu Ftehimiet ta’ Finanzjament[13]. Taħt il-PAA 2010, s'issa ġew iffirmati kuntratti mal-Ġordan (ġie kkuntrattat proġett ta' EUR 1,2 miljun biex jipprovdi assistenza għall-iżvilupp u t-tisħiħ tal-kapaċitajiet tal-Awtorità Regolatorja Nukleari tal-Ġordan) u l-Messiku (ġew ikkuntrattati żewġ proġetti li jammontaw għal madwar EUR 3 miljun għall-kooperazzjoni mal-Awtorità Regolatorja tal-Messiku u għall-kooperazzjoni fl-iżvilupp ta’ politika u strateġija għall-ġestjoni ta' fjuwil nukleari użat u skart radjuattiv fil-Messiku). Barra minn hekk, kienu ffirmati kuntratti għal proġetti “multi-nazzjonali” (tliet proġetti għal EUR 3,475 miljun biex jiġu stabbiliti netwerks ta’ kollegament biex tissaħħaħ il-komunikazzjoni u s-sistemi tat-taħriġ fil-ġestjoni ta' skart radjuattiv kif ukoll diversi attivitajiet ta’ taħriġ u tutoring għar-regolatur u l-esperi tat-TSO) u proġetti “multi-IAEA" (EUR 4 miljun kontribut biex jappoġġjaw il-proġetti tal-IAEA ġestiti mid-Dipartimenti għall-Kooperazzjoni Teknika u s-Sikurezza tal-Installazzjonijiet Nukleari). F'Diċembru 2010 il-Kummissjoni għamlet pagament ta' EUR 17-il miljun lill-Fond ta' Protezzjoni ta' Chernobyl f'antiċipazzjoni tar-raba’ impenn tal-UE, li kellu jsir fl-2011. Programm ta' Azzjoni Annwali għall-2011 (PAA 2011) L-allokazzjonijiet Il-PAA 2011 ukoll ġie ppreżentat f'żewġ partijiet: – Parti I – EUR 38,7 miljun[14] – Parti II – EUR 35,9 miljun[15] Implimentazzjoni - punti ewlenin sa nofs l-2012 Il-ftehimiet ta’ finanzjament li jikkonċernaw proġetti tal-Parti II tal-PAA 2011 kienu qegħdin jiġu mħejjija jew qed jiġu tramessi lill-pajjiżi sieħba. Dawn iridu jiġu ffirmati sal-aħħar tal-2012. Proġetti tal-Parti I tal-PAA 2011 ma kinux jeħtieġu Ftehimiet ta’ Finanzjament. Taħt il-PAA tal-2011, ġie ffirmat kuntratt biex jappoġġja lill-operatur fl-implimentazzjoni ta’ "stress tests" fl-impjant nukleari Armen (ANPP). Ġie ffirmat it-tieni kuntratt biex jappoġġa r-regolatur nukleari Armen (ANRA) fir-reviżjoni tar-rapport ta' awtoevalwazzjoni tal-operatur. Dawn il-proġetti ta’ appoġġ tekniku li jammontaw għal madwar EUR 1,8 miljun kienu qed jitħejjew għall-implimentazzjoni. Ta' min wieħed jinnota l-fatt li l-gvern Armen kien aċċetta li jipparteċipa fl-eżerċizzju globali ta' evalwazzjoni tar-risku u s-sikurezza ("stress tests") imniedi mill-UE u li miegħu ingħaqdu pajjiżi ġirien. F'April 2011, il-Kummissjoni wegħdet EUR 122 miljun f’appoġġ tal-UE liż-żewġ Fondi ta’ Chernobyl "Il-Fond għall-Protezzjoni ta’ Chernobyl" u "Il-Kont tas-Sigurtà Nukleari" f' konferenza tad-donaturi fi Kiev. Il-Konferenza tad-donaturi ġabret total ta' EUR 740 miljun, l-ammont meħtieġ biex jitlestew il-proġetti skont l-istimi tal-ispejjeż u l-iskeda miftiehma fl-2010. Matul il-perjodu kopert b’dan ir-Rapport, il-proġetti Chernobyl komplew jagħmlu progress skont l-ispejjeż u l-iskema miftiehma; il-finalizzazzjoni hija prevista għal Ottubru 2015. It-tielet pagament ta’ EUR 34 miljun tħallas lill-Fond għall-Protezzjoni ta’ Chernobyl taħt il-PAA tal-2011, skont il-wegħda magħmula fl-2011. Tabella sommarja L-użu tal-fondi tal-Programm INSC (miljuni ta' EUR - is-sitwazzjoni sa nofs l-2012) Sena || Fondi Imwiegħda[16] || Ikkuntrattati || Imħallsa 2010 || 69,327 || 35,908 || 22,940 2011 || 74,608 || 37,002 || 34,423 4. KONKLUŻJONIJIET Dan ir-Rapport huwa limitat f’dawk li huma kisbiet u impatt minħabba l-istadju relattivament bikri tal-implimentazzjoni tal-Programm INSC. Matul perjodu ta’ rappurtar, kienu ftit il-proġetti tlestew. Ħafna mill-proġetti huma fi stadju ta' tħejjija jew qed jiġu implimentati bħalissa. Sa minn nofs l-2012, madwar 50 proġett taħt il-PAAs 2007-2009 u 30 proġett ieħor taħt il-PAAs għall-2010 u l-2011 huma fi stadji diversi ta' implimentazzjoni. Bosta minn dawn il-proġetti huma maqsumin f'diversi sottoproġetti differenti għal ikkuntrattar separat. Bħalissa qegħdin jitħejjew dokumenti ta’ kkuntrattar għall-maġġoranza tal-proġetti taħt il-PAAs 2010 u 2011. Dawn il-proġetti huma kollha totalment konformi mal-għanijiet tar-Regolament dwar l-INSC. It-titjib fil-kultura tas-sikurezza nukleari permezz tal-INSC jinkorpora t-tagħlimiet miksuba mill-programm ta' Sikurezza Nukleari TACIS, filwaqt li jindirizza kif suppost il-bżonnijiet emerġenti f’mandat li ma għadux ristrett għall-eks Unjoni Sovjetika. Il-Programm INSC kompla l-azzjonijiet inizjati taħt it-TACIS, prinċipalment fl-Ewropa tal-Lvant iżda, progressivament, il-kooperazzjoni ġiet estiża fl-ambitu ġeografiku kif ukoll fil-kontenut. Il-kooperazzjoni mar-regolaturi nukleari kompliet tikber filwaqt li dik mal-operaturi tnaqqset u l-iżvilupp ta' ġestjoni responsabbli tal-fjuwil nukleari użat u skart radjoattiv, id-dekommissjonar u r-rimedju tas-siti kisbu importanza li qed tiżdied. Kontribuzzjonijiet għall-Fondi ta' Chernobyl komplew jikkunsmaw parti sinifikanti tal-baġit annwali, iżda dawn għandhom jintemmu fl-2013. Il-kopertura ġeografika tal-programm żdiedet b’mod stabbli minn erba’ pajjiżi fl-2007 għal madwar 15-il pajjiż fl-2010 u l-2011; kompliet tiġi studjata l-kooperazzjoni ma’ oħrajn. L-għadd ta’ pajjiżi benefiċjarji kien mistenni jilħaq is-17 mal-PAA tal-2012. Huwa kkunsidrat li l-implimentazzjoni tal-INSC fl-2010 u l-2011 hija mmirata tajjeb, il-proġetti approvati huma ċari u l-proġetti, ladarba kkuntrattati (għadd limitat biss ġie kuntrattat s'issa), kienu qed jiżviluppaw ukoll. Meta jirnexxielhom jiġu implimentati, dawn se jagħtu kontribut sinifikanti għat-tisħiħ tas-sigurtà nukleari u għall-kultura tas-sigurtà nukleari fil-pajjiżi benefiċjarji. Il-waqfien tal-kooperazzjoni mal-Federazzjoni Russa taħt l-INSC fl-oqsma tar-regolazzjoni nukleari, it-titjib tas-sigurtà operattiva u l-istabbiliment ta' ġestjoni responsabbli ta' skart radjuattiv, id-dekommissjonar u r-rimedju kien żvilupp diżappuntanti. B’kunsiderazzjoni wkoll għall-impatt fuq il-pajjiżi ġirien, il-fatt li l-Federazzjoni Russa hija esportatur ewlieni tat-teknoloġija nukleari u l-benefiċċji reċiproċi li jirriżultaw minn aktar kooperazzjoni bejn l-UE u l-Federazzjoni Russa, il-Kummissjoni se tkompli tfittex mezzi għal kooperazzjoni effettiva u li taqbel għaż-żewġ naħat mal-Federazzjoni Russa fuq bażi ta’ sħubija. [1] Rapport mill-Kummissjoni lill-Parlament Ewropew, il-Kunsill, il-Kumitat Ekonomiku u Soċjali Ewropew u l-Kumitat tar-Reġjuni dwar l-implimentazzjoni tal-Istrument għall-Kooperazzjoni dwar is-Sikurezza Nukleari – l-Ewwel Rapport – Programmi ta' Azzjoni Annwali għall-2007, 2008 u 2009 [2] L-Artikolu 18 tar-Regolament dwar l-INSC jobbliga li 'Il-Kummissjoni għandha teżamina l-progress miksub fl-implimentazzjoni tal-miżuri mwettqa skont dan ir-Regolament u għandha tippreżenta rapport annwali dwar l-implimentazzjoni tal-assistenza lill-Parlament Ewropew u lill-Kunsill. Ir-Rapport jiġi indirizzat ukoll lill-Kumitat Ekonomiku u Soċjali u lill-Kumitat tar-Reġjuni. Ir-Rapport ikun fih informazzjoni dwar is-sena ta’ qabel fuq il-miżuri finanzjati, informazzjoni dwar ir-riżultati tal-eżerċizzji tas-sorveljanza u tal-evalwazzjoni, u l-implimentazzjoni ta’ impenji u ħlasijiet tal-baġit, imqassma skont pajjiżi, reġjuni u setturi ta’ kooperazzjoni [3] Ir-Regolament tal-Kunsill (Euratom) Nru 300/2007 tad-19 ta’ Frar 2007 li jistabbilixxi Strument għall-Kooperazzjoni fis-Sikurezza Nukleari (ĠU L 81, 22.3.2007, p. 1). [4] TACIS (Technical Assistance to the Commonwealth of Independent States) kien il-Programm tal-Kummissjoni Ewropea biex jassisti 12-il pajjiż tal-Ewropa tal-Lvant u tal-Asja Ċentrali (l-Armenja, l-Ażerbajġan, il-Belarus, il-Ġeorġja, il-Każakstan, il-Kirgiżstan, il-Moldova, il-Federazzjoni Russa, it-Taġikistan, it-Turkmenistan, l-Ukrajna u l-Użbekistan) u l-Mongolja fit-tranżizzjoni demokratika tagħhom lejn ekonomiji orjentati lejn is-suq. [5] Ara l-Komunikazzjoni "Li tindirizza l-isfida internazzjonali tas-sikurezza u s-sigurtà nukleari" (COM (2008) 312 finali, 22 ta’ Mejju 2008 [6] Konklużjonijiet tal-Kunsill dwar l-assistenza lil pajjiżi terzi fil-qasam tas-sikurezza u s-sigurtà nukleari, id-9 ta' Diċembru 2008. http://www.consilium.europa.eu/uedocs/cms_Data/docs/pressdata/en/trans/104601.pdf [7] Strateġija Riveduta għall-Programmi ta' Kooperazzjoni tal-Komunità fil-qasam tas-Sikurezza Nukleari għall-perjodu 2010-2013 (C(2009)0922) [8] Proġetti ta' sikurezza nukleari TACIS dwar il-ġestjoni tal-iskart radjuattiv kienu għadhom għaddejjin fis-sit NPP ta’ Chernobyl matul il-perjodu ta' rrappurtar. [9] Id-Deċiżjoni tal-Kummissjoni C/2007/3758 tal-01.08.2007 [10] Id-Deċiżjoni tal-Kummissjoni C/2009/9820 tal-08.12.2009 [11] Id-Deċiżjoni tal-Kummissjoni C(2010)4283 tad-29 ta’ Ġunju 2010. [12] Id-Deċiżjoni tal-Kummissjoni C(2010)8265 tad-29 ta’ Novembru 2010 [13] Proġetti tal-Parti I tal-PAA 2010 u 2011 ma kinux jeħtiġu/ma jeħtiġux Ftehim ta’ Finanzjament billi normalment dawn ikunu ġestiti minn pagamenti diretti lil i.e. organizzazzjonijiet internazzjonali. Dawn il-pagamenti jeħtieġu minflok Ftehim ta’ Kontribuzzjoni. [14] Id-Deċiżjoni tal-Kummissjoni C(2011)5784 tas-17 ta’Awwissu 2011. [15] Id-Deċiżjoni tal-Kummissjoni C(2011)9268 tas-16 ta’ Diċembru 2011. [16] L-impenji primarji = impenji finali taħt il-PAA 2010 u l-PAA 2011